**POLITISK DOKUMENT FOR STUDENTVELFERD**

Politisk dokument for studentvelferd tar for seg Studentorganisasjonen i Agders (STA) vedtatte politikk i forhold til alle velferdsmessige forhold for studentene ved UiA. Det er mange aktører i Agderregionen som arbeider med studentvelferd og derfor skjer dette arbeidet i tett dialog med relevante velferdspolitiske aktører. Dokumentet er delt inn i følgende kapitler; Studiehverdag, Campusutvikling, Studentsamskipnaden i Agder (SiA) og studiebyene i Agder.

Innhold

[1.0 Studiehverdag 2](#_Toc1439578432)

[1.1 Studentøkonomi 2](#_Toc2116156328)

[1.2 Tilrettelegging 2](#_Toc369774116)

[1.3 Studier med støtte 3](#_Toc1040338926)

[1.4 Åpningstider ved UiA 3](#_Toc78048404)

[1.5 Aktiviteter 3](#_Toc1396150888)

[1.6 Rettsikkerhet 4](#_Toc164971469)

[2.0 Campusutvikling 4](#_Toc1524944599)

[2.1 Bibliotek 4](#_Toc67570981)

2.1.1 Printer………………………………………………………………………………………………….4

[2.2 Parkering 4](#_Toc267138729)

[3.0 Studentsamskipnaden i Agders (SiA) tjenester 5](#_Toc981004908)

[3.1 Informasjon 5](#_Toc439394911)

[3.2 Studenter med barn 5](#_Toc1707900784)

[3.3 Studentboliger 6](#_Toc126180539)

[3.3.1 Studentboliger og internasjonale studenter 6](#_Toc471614463)

[3.4 Varer og tjenester ved campus 6](#_Toc1900210033)

[3.5 Kantine 6](#_Toc1037087869)

[3.6 Studenthelse 7](#_Toc1737123603)

[3.7 Treningstilbud 8](#_Toc6569432)

[3.8 Bokhandel 8](#_Toc589442369)

[3.9 Parkering og ladestasjoner 8](#_Toc39087502)

[3.10 Studenthusene BARE og Bluebox 9](#_Toc243040940)

[4.0 Studiebyene i Agder 9](#_Toc865641794)

[4.1 Boligmarkedet 9](#_Toc570777500)

[4.2 Transport 9](#_Toc1249178872)

[4.2.1 Bysykkel og gange 10](#_Toc1356469880)

[4.3 Studentmedvirkning 10](#_Toc662225930)

[4.4 Offentlige helsetjenester 10](#_Toc1375068009)

[4.5 Skilting av veier mellom by, campus og naturområder 11](#_Toc654819760)

[4.6 Næringslivet og det offentlige 11](#_Toc462932245)

[4.7 Prosjekt Studenttrivsel 11](#_Toc2104553968)

[4.8 Frivillighet og aktivitet 11](#_Toc960634813)

# 1.0 Studiehverdag

Dette kapitelet tar for seg ulike aspekter STA mener berører studentenes velferdsmessige behov i studentenes hverdag. Kapitelet tar for seg store områder som studentøkonomi til studenttrivsel.

## Studentøkonomi

Studiestøtten skal knyttes til 2 G, og fordeles over 12 måneder. Heltidsstudenten skal realiseres og derfor må det sikres gode økonomiske levekår for alle studenter. Å motta studiestøtte skal ikke ekskludere studentene fra sosiale ordninger. Inntektsgrensen skal være minst 2,5 G (grunnbeløpet), da studiestøtten ikke skal straffe inntektsmuligheter til studenten.

Mange studenter ønsker å gjennomføre studiene på deltid eller gjennom etter-og videreutdanning (EVU). Dette skal UiA tilrettelegge for. Studerende arbeidstagere er verdifulle for medstudenter og undervisningssituasjonen. UiA skal derfor legge til rette for at EVU-studenter kan kombinere studier med arbeid på siden av studiet (heltid og deltid)

## Tilrettelegging

Studenter med funksjonsnedsettelser, usynlige sykdommer og særskilte behov skal ha et godt tilbud om tilrettelegging fra UiA. UiA plikter å informere alle studenter om tilretteleggingstilbud ved opptak som student ved UiA.

Studenter med behov for tilrettelegging skal kun trenge å søke og dokumentere dette én gang i løpet av studietiden. Når en student søker om tilrettelegging, skal det alltid fattes et formelt vedtak på tilretteleggingstilbudet universitetet tilbyr studenten. Det skal være enkelt, både praktisk og språklig, for studenten å klage på et eventuelt vedtak. I tillegg skal studenten motta informasjon om andre hjelpemidler og støttetjenesten som kan gjøre studiehverdagen litt enklere. Et tilretteleggingsverktøy er kun til nytte hvis både ansatte og studenter innehar nødvendig kunnskap for å kunne bruke det i en læringssituasjon. Derfor er det viktig med god opplæring i verktøyene både for studenter og ansatte.

Tilretteleggingskontoret skal ha lett tilgjengelig informasjon om tilrettelegging og støttetjenester. I tillegg skal tilretteleggingskontoret ha rådgivere med faglig kompetanse på veiledning og tilrettelegging. Tilretteleggingskontoret skal ha ressurser og kompetanse til å gjennomføre nødvendige tester for å stille diagnoser som påvirker læringssituasjonen til studenten som utløser et tilretteleggingstilbud. Studenter skal ha mulighet til å evaluere tilretteleggingen ved UiA på lik linje med emneevaluering.

Alle ansatte ved UiA skal være kjent med Ressurssenteret og kunne henvise studenter dit ved spørsmål og behov. I tillegg skal UiA utarbeide systemer som fritar studenter fra ansvaret om koordinering og videreformidling om innvilget tilrettelegging internt på UiA. Videre er det UiA sitt ansvar å informere studenten tydelig om et vedtak som utløser et tilretteleggingstilbud. Saksbehandlingstiden skal aldri være lengre enn 4 uker.

UiA Puls, Skrivestua og biblioteket skal tilby tjenester og kurs som kan lette studentenes møte med høyere utdanning. Det skal gis kurs med varierte temaer; både med akademiske og sosiale temaer. Kursene skal gå jevnt gjennom hele studieåret.

## 1.3 Studier med støtte

UiA skal ha et godt støttetilbud for studenter med psykiske lidelser. Støttetilbudet skal innebære individuell oppfølging og rådgiving, og være tilpasset den enkelte student.

UiA skal legge til rette for arbeidet Studier med støtte (SMS) gjør.

I tillegg skal UiA videreutvikle tilbudet som i dag gir ekstra støtte og veiledning til studenter som trenger det. SMS skal ikke overta en vitenskapelig ansattrolle i å tilrettelegge for studenter, men skal være et supplement for studenter som trenger mer støtte enn det som i dag ligger i en ansatts arbeidsportefølje.

## 1.4 Åpningstider ved UiA

Studentene skal ha tilgang til alle UiAs fasiliteter døgnet rundt. Dette gjelder fellesområder, lesesaler, grupperom, praktiske øvingsrom og lab. Universitet skal i tillegg tilrettelegge for mulighet til å kjøpe mat og drikke på kveldstid og god luftkvalitet i universitetet sine åpningstider.

STA mener at UiA i større grad bør ansette flere studenter for å sikre eventuell bemanning.

## 1.5 Aktiviteter

Studentengasjement skal fremmes, og det skal legges til rette for faglige, kulturelle, sportslige og sosiale aktiviteter for studentene ved UiA både i og utenfor ordinære åpningstider ved UiA.

Fakultetene og avdeling for lærerutdaning skal sikre økonomisk støtte for linjeforeningene og studentaktivitetene tilknyttet sitt fakultet og sin avdeling. Studentaktivitetene og linjeforening skal ses på som en ressurs og aktivt tas med i arbeidet med å skape møteplasser mellom studenter og arbeidet for å fremme engasjement hos studentene.

UiA skal legge til rette for arealer på campus til linjeforeninger og studentaktiviteter. I tillegg skal det være en aktiv dialog mellom studentene og UiA hvor problemer og tiltak skal diskuteres.

## 1.6 Rettsikkerhet

Mental helse er viktig, og studenter er utsatt for å få dårligere mental helse. Dette skjer i stor sammenheng med uforutsigbarhet og dårlig kommunikasjon. Å bli mistenkt for å fuske er krevende. UiA skal ivareta studentene sin mentale helse, også i situasjoner hvor mistanke om fusk foreligger. UiA skal tydeligere informere og kommunisere hvilke ressurser studenten har tilgjengelig både for juridisk hjelp og håndtering av egen mental helse, som SiA- helse og Studentombudet.

# 2.0 Campusutvikling

Ved utbygging og utvikling av campusene skal alltid studentene involveres fra startfasen gjennom aktiv brukermedvirkning.

I campusutvikling skal UiA også legge til rette for at studenter får arealet det er behov for, med utgangspunkt i studenttallet. Øker antall studenter, må også areal videreutvikles.

Studentene må garanteres rikelig med leseplasser, både på biblioteket og på lesesaler. Studentene ved UiA skal alltid ha førsteretten på plassene i undervisningsrom, grupperom og på lesesaler.

## 2.1 Bibliotek

Universitetsbiblioteket skal ha et areal som speiler studenttallet. Arealet skal ha både stille leseplasser og samarbeidsarenaer som fasiliteter for nye læringsarenaer og samarbeidsformer, og det skal kontinuerlig utvide kapasiteten i tråd med studenttallet. Alle universitetsbibliotekets lokaler skal være døgnåpent for studenter. Bibliotekenes areal skal ikke innskrenkes mer, men heller utvides.

Universitetsbiblioteket skal ha gode digitale løsninger for utlån av pensumlitteratur, i tillegg til å sikre tilgjengelighet av eldre pensumlitteratur.

**2.1.1 Printer**

Universitetsbiblioteket skal gi studentene en frikvote på printer tilsvarende 150 kr per semester, denne summen blir tilbakestilt ved semesterstart og kan ikke spares opp. Pris på utskrift skal begrensen til 70 øre per ark i sort/hvit og 1 kr per ark i farge, dette tilsvarer 35 øre per side i sort/hvit og 50 øre per side i farge om man skriver ut tosidig.

## 2.2 Parkering

UiA har flere deltidsstudenter, EVU-studenter og studenter med lengre reisevei som krever bil. Derfor er det viktig med gode parkeringsmuligheter på campus med parkeringspriser som speiler studentøkonomien. Hvis parkeringsplasser skal fjernes skal man først fjerne fra ansattparkeringen før man ser på mulighet for å fjerne fra studentparkeringen.

Parkering tilknyttet UiA skal avgiftsbelegges for ansatte og besøkende. Studenter skal kunne parkere gratis på alle av UiA sine parkeringsplasser. Utbytte fra parkeringsavgiftene skal brukes på miljøtiltak for studenter og ansatte.

På parkeringsplasser tilknyttet UiA og SiA skal det tilbys tilstrekkelig med ladestasjoner for el-biler.

SiA skal ved parkeringsplasser tilknyttet SiA sine boliger prioritere studenter med barn og funksjonsnedsatte.

# 3.0 Studentsamskipnaden i Agders (SiA) tjenester

SiA finansieres blant annet av studentene selv, og derfor er det viktig at studentenes interesser blir hørt og ivaretatt. Studentene har flertall i SiA sitt høyeste styringsorgan. Siden samskipnaden er for og styrt av studentene skal SiA drives på en bærekraftig og fremtidsrettet måte. Det skal være reel tilgang på alle SiAs tjenester, både språklig, fysisk og digital tilgjengelighet.

## 3.1 Informasjon

Alle SiA sine tjenester skal være lett tilgjengelig for studentene, dette gjelder særlig hjelpetjenestene og kursing som hjelper studentene til en litt enklere studiehverdag. SiA skal ha god synlighet på campus, med et spesielt fokus på språklig tilgjengelighet for internasjonale studenter.

## 3.2 Studenter med barn

Alle studenter skal ha gode forutsetninger for å delta på undervisning og gjennomføre utdannelsen, på lik linje med studenter uten barn. Derfor krever STA at SiA skal tilpasse seg universitetets undervisningstider med tanke på SiA sine barnehagers åpningstider. Barnehageplasser til studenter med barn skal gjenspeile studentmassen med barn. Barnehageplassene skal også være gratis. I tillegg skal barnehagene ha lokaler av høy kvalitet og gode frilek- områder.

Gravide studenter skal kunne motta helsehelsehjelp automatisk i kommunen de studerer i selv om de ikke er folkeregistrert i kommunen. Dersom den gravide studenten får en legetime knyttet direkte til graviditeten og er nødt til å reise fra obligatorisk undervisning/praksis skal universitetet legge til rette for at studenten skal få tatt igjen undervisning/praksis uten at det går på bekostning av fravær.

## 3.3 Studentboliger

Det skal til enhver tid være minst 20 % dekningsgrad av studentboliger per studieby ved UiA. Leieprisen skal gjenspeile studentøkonomien og ikke bidra til økning på det private boligmarkedet. SiA skal aldri øke leieprisene høyere enn konsumprisindeksen (KPI).

SiA skal bygge studentboliger som plussbygg. Eksisterende bygningsmasse skal renoveres til nullutslippsbygg. Studentboligene skal ha en grundig sjekk av bygningsmasse hvert 10-år for å sikre at bygningsmassen er forsvarlig. Alle studentboliger skal innredes på en måte som stimulerer til trivsel og hjemmekoselig atmosfære.

I tillegg skal alle studenter ha muligheten til å kildesortere, også spesialavfall, ved studentboligene gjennom miljøstasjoner.

## 3.3.1 Studentboliger og internasjonale studenter

Hvert år kommer det flere hundre internasjonale studenter til UiA som skal bo i studentboliger. Når disse studentene kommer skal det være grunnleggende inventar i boligen som dyne, pute og kjøkkenartikler tilgjengelig i boligen. For studentene som kommer til Agder uten noen ting skal de ha tilgang på et utstyrslager hos studentsamskipnaden med grunnleggende artikler som sengetøy, kjøkkenartikler, dyner og puter.

UiA og SiA skal sammen organisere gjenbruksordninger hvor studenter kan levere ting som andre studenter kan hente, dette skal markedsføres på relevante plattformer til studenter på norsk og engelsk.

## 3.4 Varer og tjenester ved campus

Prisene på alle varer og tjenester skal være like på begge campus, og skal alltid gjenspeile studentenes økonomi.

UiA skal ha gratis sanitærprodukter til alle studenter som har behov for det. Det skal være lett tilgjengelig på begge campuser.

Alle SiA og UiAs offentlige toalett skal ha toalettrens, slik an man har mulighet til å desinfisere toalettsetet før bruk.

## 3.5 Kantine

Kantinene ved UiA sine åpningstider skal gjenspeile studentenes generelle undervisningstider og prisene skal gjenspeile studentenes økonomi og ikke overstige prisene i matbutikken. Kantinene må i større grad ha ett tilgjengelig matalternativ også utenfor åpningstidene. Utover dette skal det være minst 1 snack automat/trust shop tilgjengelig utenfor åpningstidene. Disse skal inneholde matvarer, snackvarer og drikke. I hovedeksamensperiodene skal kantinene ha utvidede åpningstider.

Hvis åpningstidene i kantinene skal justeres skal det gis et forvarsel om justeringen minst 10 dager før justeringen inntrer.

Kantinene skal alltid ha et mattilbud som ivaretar studentenes dietter, allergener, intoleranser og behov, dette inkluderer halal, kosher, vegetarisk og veganske alternativer. Dette er mat som ofte er dyrere ved innkjøp, men kantinene skal etterstrebe og dekke det økonomiske behovet slik at prisene ikke blir differensiert.

Matomgivelsene studentene møter i kantinene har mye å si for hvilken mat de velger å spise. Utvalget, vareplasseringen og prisnivå i kantinene bør derfor gjøre det lettere for studentene å spise smakfull, næringsrik og råvarebasert mat, i tråd med de nasjonale kostrådene.

All mat skal alltid merkes med allergener, intoleranser, næringsinnhold og ingredienser. Denne merkingen skal være tydelig og synlig ved maten. I tillegg skal det merkes på både norsk og engelsk.

SiA Mat og drikke skal tilrettelegge for bruk av medbrakt emballasje ved kjøp på utsalgsstedene deres. Ved medbrakt emballasje, som matboks, skal ikke studenten betale noe ekstra.

Matsvinn skal reduseres til et minimum. Varer som nærmer seg utløpsdato og varer som av andre grunner ikke kan selges dagen etter, skal selges med rabattert pris i kantinen. Aktuelle og oppdaterte apper kan også brukes til dette formålet.

SiA og UiA skal opprette og utvikle et samarbeid om søppelhåndtering på campus. Det må etterstrebes minst mulig avfall, og positive konsekvenser av korrekt kildesortering og andre miljøtiltak må synliggjøres. Det skal tydelig informeres om hvor mange kilo mat det kastes i kantinene hver dag, dette øker bevisstheten rundt kasting av mat.

## 3.6 Studenthelse

Studenthelsetjenestene fra SiA skal ha lokaler ved UiAs campuser. Tilbudet skal være et supplement for studentene, men vertskommunen har hovedansvaret for tilbud rettet mot studentene gjennom den kommunale helsetjenesten. SiA skal arbeide for å fremme hvilke helsetilbud som er tilgjengelig for studentene på en effektiv og hensiktsmessig måte.

UiA skal bidra til finansiering av studenthelsetjenesten. Universitetet og SiA skal ha dialog med vertskommunene for å oppnå et bedre samarbeid om studenthelsetjenesten.  Kommunene skal også bidra med minst 60 kr per kapita student til SiAs lavterskeltilbud rundt psykisk helse. Helse SørØst skal fortsette sitt bidrag med minst 120 kr per student.

SiA skal ha et psykologtilbud. Det skal til en hver tid være ansatt èn psykolog og èn psykiater på begge campuser.

UiA skal være en pådriver for at studenthelsetjenestene på begge campuser skal reflektere behovene i studentmassen. Studenthelsetjenestene skal ha gode studentrabatter.

UiA skal være en pådriver for at det også etableres legesenter på campus Grimstad. Legesentrene ved begge campusene skal tilby gode studentrabatter. I tillegg skal universitetet jobbe for at SiA - Helse får flere stillinger til hjelpe studenter med sine ulike helseutfordringer, og sørge for at helsetilbudene er likestilte på begge campuser. UiA og STA skal støtte opp om SiAs prosjekt om studentleger.

SiA skal også tilby gratis testing for kjønnssykdommer ved begge campuser og satse i større grad på trygg seksualhelse for studenter.

Verdensdagen for psykisk helse (10.oktober) skal markeres av UiA/SiA hvert år. Studenter skal få mulighet til å delta i markeringen på begge campuser.

STA mener at tannbehandling for studentene ved UiA skal være en del av den offentlige helsetjenesten og ha rabatterte priser i henhold til studentøkonomien. Studenter skal få 75 % rabatt på tannhelsetjenester uansett alder, bo-og studiested.

## 3.7 Treningstilbud

Studentene skal ha tilgang på et godt og rimelig treningstilbud i nærheten av campus. Det er SiA som har hovedansvar for å fasiliteter for dette. Prisen skal gjenspeile studentenes økonomi og samsvare med prisen til andre treningstilbud hos andre samskipnader i landet. Dersom det prisene endres skal alle med medlemskap få beskjed minst 14 dager før prisene justeres. Prisene kan heller ikke økes mer en en gang i året. Det skal være et likestilt treningstilbud for studenter i Grimstad og Kristiansand. Det skal også opprettes kortere bindingstider slik at studenter som er her mindre enn ett halvt år også skal få ett godt treningstilbud. Ved 12 måneders bindingstid skal det gis ett avslag tilsvarende 2 måneder ved kontant betaling.

## 3.8 Bokhandel

SiA skal tilrettelegge for at litteratur kan kjøpes til priser som speiler studentøkonomien. I tillegg skal bokhandelen iverksette gode digitale løsninger. Digital litteratur skal være gratis. Videre skal SiA legge til rette for hensiktsmessige lån-og kjøpsavtaler for lesebrett på Sørbok i samsvar med universitetsbiblioteket.

## 3.9 Parkering og ladestasjoner

Parkering til studentboligene skal ikke avgiftsbelegges. SiA skal tilby tilstrekkelig med ladestasjoner for el-biler på studentboligenes parkeringsplasser. Parkeringsplassene skal være tilgengelig for studenter. SiA skal med jevne mellomrom kartlegge behovet for parkering slik at antall parkeringsplasser speiler behovet. Studentparkeringene på campus Kristiansand skal ikke bli okkupert av SiA sine beboere grunnet kapasitet.

## 3.10 Studenthusene BARE og Bluebox

Begge byer skal ha studenthus som fremmer studentaktivitet og arrangementer av og for studenter. Prisene på mat, drikke og billetter skal gjenspeile studentøkonomien. Aldersgrensen på studenthusene skal fortsette å være 18 år på kveldstid slik at alle studenter skal få mulighet til å delta på arrangementer som finner sted der.

# 4.0 Studiebyene i Agder

Universitetsbysamarbeidet skal være grunnlaget for all politikk som skal fremme utviklingen av studiebyene i Kristiansand og Grimstad. Samarbeidet skal bestå av tett dialog, samarbeid og konkrete tiltak mellom aktørene i studielivet. Studentene skal være representert i samarbeidsforaene mellom universitetet, det offentlige og næringslivet, der det er relevant.

## 4.1 Boligmarkedet

Grimstad og Kristiansand kommune må aktivt regulere flere området til utbygging av studentboliger. Det er viktig at disse områdene er sentrale, i naturområder og i nærheten av kollektivtransporten. Kommunene må også aktivt restaurere studentboligerene, slik at de er attraktive å bo i for studenter.

Kommunene skal opprette egne leieombud som skal sikre at boenhetene som leies ut på det privatmarkedet opprettholde formelle krav for utleie av bolig. Sammen med leieombudet skal informasjonen og kravene som stilles for utleie av boliger være enkelt tilgjengelig for aktørene på markedet.

Det skal etableres ordninger for tredje boligsektor i begge vertskommunene tilknyttet UiA. Videre skal det være en god boligsosial politikk som tilrettelegger for at det skal bli enklere for førstegangskjøpere å komme seg inn på boligmarkedet. Dette skal legges inn i de boligsosiale handlingsplanene til begge vertskommuner og Agder fylkeskommune.

Kommunene skal ha informasjon om krav som stilles til innbyggere som har tenkt eller allerede leier ut til studenter. Informasjonen skal være lett leselig og lett tilgjengelig.

## 4.2 Transport

## Kollektivtransport er en viktig satsing for et bærekraftig samfunn. For at alle samfunnsgrupper skal kunne benytte seg av tilbudet må det tilpasses med tanke på pris, geografisk plassering, tidspunkt, trafikkflyt og god kommunikasjon.

Kollektivtransporttilbudet i Agder må forbedres. Det må tilbys et godt busstilbud for studenter, både i byene og mellom byene, med hyppige avganger og priser som gjenspeiler studenters økonomi. Det skal være gratis busstilbud mellom UiAs campuser for å fremme nærhet og aktivitet i og mellom universitetsbyene.

Togavganger og togstrekninger bør også være av høy kvalitet og stadig utbedres. Priser må gjenspeile studenters økonomi og livsstil.

## 4.2.1 Bysykkel og gange

Det skal være en bysykkelordning i begge universitetsbyene. Bysyklene skal være plassert lett tilgjengelig og hensiktsmessig rundt i byene og på campus. Det må være et studentabonnement som gjenspeiler studentenes økonomi. Bysyklene skal være tilgjengelig for alle. Videre må gang- og sykkelvei utbedres slik at det stimuleres til økt bruk.

UiA, SiA og vertskommunene skal også tilrettelegge for at det blir flere sykkelparkeringer, både på campus og ved studentboligene.

Det skal også opprettes et tilbud hvor studenter og ansatte kan lade elsyklene sine på begge campuser.

## 4.3 Studentmedvirkning

Studentene skal alltid ha reel medvirke på hvilke politiske avgjørelser som vedtas i vertskommunene før vedtaket er fattet. Studentutvalgene skal aktivt brukes som en sparringspartner og et rådgivende organ/høringsinstans. Kommunene skal danne gode møteplasser hvor studentene kan ta del i samfunnsdebatten.

## 

## 4.4 Offentlige helsetjenester

Grimstad og Kristiansand kommune skal sikre at det eksisterer et tilstrekkelig helsetilbud for studenter som har og ikke har meldt flytting. Alle studentene, uavhengig av campus, skal ha tilbud om det samme helsetilbudet. Kommunene skal sikre at tilbudet enten er gratis eller har rabatterte priser som reflekterer studentøkonomien. All informasjon om helsetjenesten til kommunen skal være lett tilgjengelig både fysisk og digitalt.

## 4.5 Skilting av veier mellom by, campus og naturområder

Det skal tydelig komme frem at man nærmer seg eller befinner seg i nærheten av UiA. Snarveier til fots og med sykkel skal markeres godt for hyppigere bruk. Det er viktig å koble by og naturområder som er i nærheten av hverandre. Disse må skiltes og kommuniseres ut slik at de blir flittig brukt av både studenter, ansatte ved UiA og befolkningen for øvrig.

## 4.6 Næringslivet og det offentlige

Næringslivet og det offentlige i Grimstad og Kristiansand skal ha relevante studentrabatter og engasjere seg i foreningslivet på campusene. Kommunene skal også utvide sjenketidene på utesteder til klokken 03.00 i tråd med ønsker fra studenter. Busstilbudet skal også gjenspeile utestedene sine åpningstider. Aktørene sammen med UiA skal etterstrebe gode kontaktpunkter slik at studentene blir knyttet enda tettere på det lokale næringslivet og det offentlige, dette gjelder særlig gjennom linjeforeningene. Næringslivet og det offentlige skal etterstrebe og opprette studierelevante deltids- og sommerjobber hvor lokale studenter blir prioritert.

## 4.7 Prosjekt Studenttrivsel

Siden 2023 har Kristiansand Kommune, Grimstad Kommune og Agder Fylkeskommune hatt i gang et prosjekt som kalles prosjekt studenttrivsel. STA krever at dette prosjektet skal utvides fra å kun være ett treårig prosjekt til å bli ett permanent samarbeid mellom alle partene som er involvert.

## 4.8 Frivillighet og aktivitet

Vertskommunene skal legge til rette for at studentfrivilligheten skal ha gode vilkår i kommunene. Dette skal gjøres gjennom å øke kapasiteten på baner og i haller, samt sørge for at leien på dette er lav om ikke gratis for studenter.

Det skal også etableres utlånsmuligheter av tur- og aktivitetsutstyr nær campus slik at alle studenter uavhengig av økonomi skal kunne bli med på aktiviteter og i frivilligheten ellers.

UiA skal ta ansvar og hegne om linjeforeninger og studentforeninger på universitetet. Disse skal få økonomisk støtte og hjelpes slik at de kan tilby aktivitet for universitetets studenter i faglige og sosiale settinger. Det skal være en målsetting at alle foreninger og aktiviteter på UiA skal være en del av Studentorganisasjonen i Agder.

*Revidert 19.mars 2025*